Izvor: Pevec

Trgovački lanac Pevec promijenio je ime u Pevex, objavio je u četvrtak na konferenciji za novinare predsjednik Uprave toga trgovačkog lanca Jurica Lovrinčević.

Za promjenu imena, kako je rekao, Uprava se odlučila još prije dvije godine, radi odmaka od obiteljskog prezimena bivših vlasnika.

"Htjeli smo se odmaknuti od prošlosti, baviti se svojim poslom i budućnošću", rekao je.

Dodao je i kako je u zadnje četiri godine napravljena velika poslovna transformacija - sa 1.100 djelatnika došli su na 2.000, kupljeno je više od deset centara, prihodi su porasli sa 1,1 milijardu kuna na 2,1 milijardu.

Što se tiče rebrandinga, rekao je kako su vizualni atributi ostali isti - zelena i bijela boja. Mijenja se samo slovo C koje je postalo X, a taj model je odabran kako bi se bolje obratilo novim, mladim potrošačima, rekao je Lovrinčević.

Radi o laganom redizajnu, nismo željeli nikakve dramatične promjene, kazao je Lovrinčević napominjući kako je novo ime brenda novi početak.

U planu je da se do kraja 2020. godine promjene glavna obilježja na centrima.

Na novinarsko pitanje koliko je sve to koštalo, kazao je kako za sada nije tako puno, ali će koštati u sljedećoj godini. "Sav taj rebrending, sve unutarnje i vanjske promjene koštat će, vjerujem, preko desetak milijuna kuna", rekao je.

Najavio je i kako planiraju otvaranje Pevex trgovina manjih formata, gdje su ciljane destinacije manji gradovi s 10.000 stanovnika naviše.

Za sada, kako je rekao, nemaju u planu širenje van granica Hrvatske.

Do kraja ove godine očekuje se i otvaranje novog centra u Puli u kojeg je uloženo 30 milijuna kuna te otvorenje novog centra u Vinkovcima.

Prodajni centar Vinkovci, čije se otvorenje planira početkom rujna, biti će prvi izgrađeni centar s potpuno novim vizualnim identitetom.

Lovrinčević je rekao i kako tvrtka nema problema s nedostatkom radne snage, jer je podigla prosječna neto primanja 38 posto u zadnje tri godine.

"Prosječna plaća u Pevexu danas je 6.800 kuna, a minimalna 5.000 kuna neto mjesečno i mislim da je to razlog zašto od nas ljudi ne odlaze", kazao je te dodao kako nemamo fluktuaciju tako veliku kao ostali, koji će morati razmisliti možda o tome da dignu plaće kao jedan od način za rješenje tog problema.

Iz tvrtke su podsjetili da su u odnosu na 2015., zaključnu godinu poslovanja prethodnog vodstva tvrtke, ukupni prihodi Peveca porasli su za čak 65 posto, dok je neto dobit porasla za gotovo 480 posto.

Uz to, tvrtka je u protekle četiri godine u vlasništvo preuzela devet postojećih prodajnih centara, otvorila sedam novih prodajnih centara te zaposlila gotovo 900 novih djelatnika. Ukupni prihodi tvrtke porasli su na 1,95 milijardi kuna dok je neto dobit porasla na 139,6 milijuna kuna u 2018. godini.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.